A BIZOTTSÁG HATÁROZATA
(2006. június 23.)
a 2002-es luxemburgi klasszikus sertéspestis elleni küzdelem járványügyi intézkedéseinek keretében felmerült kiadásokhoz történő közösségi pénzügyi hozzájárulás megállapításáról
(az értesítés a C(2006) 2410. számú dokumentummal történt)
(Csak a francia nyelvű szöveg hiteles)
(2006/434/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére,
mivel:
(1)
2002-ben Luxemburgban klasszikus sertéspestis megbetegedések fordultak elő. E betegség megjelenése komoly veszélyt jelentett a Közösség állatállományára.
(2)
Az állatjárvány terjedésének mielőbbi megelőzése és felszámolása érdekében a Közösségnek a 90/424/EGK határozatban előírt feltételek mellett pénzügyileg hozzá kell járulnia a tagállam által a betegség elleni küzdelem járványügyi intézkedései keretében viselt támogatható kiadásokhoz.
(3)
A 2002-es luxemburgi klasszikus sertéspestis felszámolásához nyújtott közösségi pénzügyi hozzájárulásról szóló, 2003. július 3-i 2003/491/EK bizottsági határozat (2) közösségi pénzügyi hozzájárulást biztosít Luxemburgnak a klasszikus sertéspestis elleni küzdelemre irányuló, 2002-ben végrehajtott járványügyi intézkedések kapcsán felmerült kiadásokhoz.
(4)
A határozattal összhangban az első, 500 000 eurós részlet folyósítása megtörtént.
(5)
A határozat szerint a közösségi hozzájárulás fennmaradó részének a Luxemburg által 2003. július 17-én benyújtott kérelmen, a kérelemben közölt számadatokat igazoló dokumentumokon, valamint a Bizottság által végzett helyszíni ellenőrzések eredményein kell alapulnia. A Luxemburg által benyújtott kérelemben meghatározott összeg 3 253 235 euro, amelyre vonatkozóan a közösségi pénzügyi hozzájárulás nem haladhatja meg a támogatható kiadások 50 %-át.
(6)
Tekintettel a fentiekre, most meg kell állapítani a 2002-es luxemburgi klasszikus sertéspestis felszámolása kapcsán felmerülő kiadásokhoz történő közösségi pénzügyi hozzájárulás teljes összegét.
(7)
A Bizottság által a közösségi állat-egészségügyi szabályoknak és a közösségi pénzügyi támogatás nyújtása feltételeinek megfelelően végzett ellenőrzések eredményei alapján nem tekinthető támogathatónak a benyújtott kiadások teljes összege.
(8)
A Bizottság észrevételeiről és a támogatható kiadások kiszámításának módjáról 2005. november 4-én kelt levélben tájékoztatták Luxemburgot.
(9)
A Bizottság végső következtetéseit 2006. január 18-án küldték el Luxemburgnak, figyelembe véve a Luxemburg által 2005. december 15-én a Bizottságnak benyújtott kiegészítő információkat.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/491/EK határozat szerinti 2002-es luxemburgi klasszikus sertéspestis felszámolása kapcsán felmerülő kiadásokhoz történő közösségi pénzügyi hozzájárulás teljes összegét 1 589 734 euróban állapítják meg.
Mivel a 2003/491/EK határozattal összhangban az első, 500 000 eurós részlet folyósítása már megtörtént, az 1 089 734 euro fennmaradó részt kell kifizetni Luxemburgnak.
2. cikk
E határozat címzettje a Luxemburgi Nagyhercegség.
Kelt Brüsszelben, 2006. június 23-án.